ЩIалэгъуалэр зыгъэпIейтейхэр
КъБР-м и Iэтащхьэ КIуэкIуэ Казбек Правительствэм и Унэм дыгъуасэ щригъэкIуэкIащ зэIущIэ щхьэпэ. Зэхуэсыр теухуауэ щытащ щIалэгъуалэр зыгъэпIейтейхэм, апхуэдэ Iуэхухэр лъэныкъуэ егъэза хъун папщIэ лэжьыпхъэхэм.
Видеоконференц мардэм тету къызэрагъэпэща зэхуэсым хэтащ ди хэкуэгъу щIалэгъуалэу Мэзкуу и еджапIэ нэхъыщхьэхэм щIэсхэри, республикэм и вузхэмрэ курыт IэщIагъэ щрагъэгъуэтхэмрэ я студентхэри. Спортым, медицинэм, щэнхабзэм, щIыуэпсыр хъумэным, нэгъуэщI куэдми ехьэлIа упщIэхэр къыщаIэтащ зэIущIэм икIи студентхэр зыгъэпIейтей дэтхэнэ зы упщIэми и жэуап нэс ягъуэтащ.
КъБР-м и Iэтащхьэ КIуэкIуэ Казбек студентхэм псалъэ гуапэхэмкIэ захуигъазэри, тепсэлъыхьащ ди щIыналъэм и егъэджэныгъэ IэнатIэм иIэ щытыкIэм. Абы зэрыжиIамкIэ, КъБР-м щылажьэ еджапIэ нэхъыщхьэхэм студентхэр IэщIагъэ зэмылIэужьыгъуэхэм щыхурагъаджэ къэрал программэ 50-мкIэ. Къызыхуэтыншэу мэлажьэ бакалавриатхэр, IэщIагъэлIхэр щагъэхьэзырхэр, магистрхэмрэ аспирантхэмрэ я щIэныгъэм щыхагъахъуэ къудамэхэр. 2020 гъэм и жэпуэгъуэм и 1-м ирихьэлIэу ди еджапIэ нэхъыщхьэхэм щIэныгъэ щрагъэгъуэт цIыху 21697-м. Абыхэм ящыщу 16522-р махуэрыеджэщ, 5175-м еджэнри лэжьыгъэ IэнатIэри зэдахь. Егъэджэныгъэ-щIэныгъэ IэнатIэр къэралым и нэIэм сыт щыгъуи зэрыщIэтынур, щIалэгъуалэ зэчиифIэм я инновацэ проектхэр зэрыдиIыгъынур къыхигъэщащ и псалъэм КIуэкIуэ Казбек. ЗэIущIэр зэрекIуэкIам теухуа тхыгъэ ди газетым и къыкIэлъыкIуэ къыдэкIыгъуэм тетынущ.
ЖЫЛОКЪУЭ Люсаннэ.
